ກະຊວງສຶກສາທິການ ແລະ ກິລາ (ສສກ) ປະກາດແຕ່ງຕັ້ງຄະນະບໍລິຫານງານສະຫະພັນກິລາຍິງປືນແຫ່ງຊາດ (ສຍລ) ຊຸດໃໝ່ຢ່າງເປັນທາງການ ໂດຍແມ່ນ ທ່ານພົນຈັດຕະວາສິນທະວົງ ໄຊຍະກອນຮອງລັດຖະມົນຕີກະຊວງປ້ອງກັນຄວາມສະຫງົບຫຼືປກສ ເປັນປະທານ ແລະຮອງປະທານ 3 ທ່ານ, ກອງເລຂາ 2 ທ່ານ ແລະຄະນະກຳມະການອີກ 6 ທ່ານ.
ພິທີປະກາດແຕ່ງຕັ້ງຄະນະບໍລິຫານງານ ສຍລ ຊຸດໃໝ່ ໄດ້ມີຂຶ້ນເມື່ອວັນທີ 16 ສິງຫາ ຜ່ານມາ ທີ່ກະຊວງປ້ອງກັນຄວາມສະຫງົບ (ຂ້າງວັດທາດຝຸ່ນ) ເມືອງສີສັດຕະນາກ ນະຄອນຫຼວງວຽງຈັນ, ໂດຍເປັນກຽດເຂົ້າຮ່ວມຂອງ ທ່ານ ບົວລານ ສິລິປັນຍາ ຮອງລັດຖມົນຕີ ກະຊວງສຶກສາທິການ ແລະ ກິລາ, ທັງເປັນຮັກສາການປະທານຄະນະກຳມະການໂອແລມປິກແຫ່ງຊາດລາວ (ຄອລ), ທ່ານ ພົນຈັດຕະວາ ສິນທະວົງ ໄຊຍະກອນ ຮອງລັດຖະມົນຕີ ກະຊວງປ້ອງກັນຄວາມສະຫງົບ, ທ່ານ ສົມພູ ພົງສາ ຜູ້ຊ່ວຍລັດຖະມົນຕີ ກະຊວງ ສສກທັງເປັນຮອງປະທານ ແລະ ເລຂາທິການ ຄອລ ແລະ ທ່ານ ແສງພອນ ພົນອາມາດ ຫົວໜ້າກົມກິລາລະດັບສູງ ກະຊວງ ສສກ ພ້ອມດ້ວຍບັນດາຄະນະບໍລິຫານງານສະຫະພັນກິລາຍິງປືນແຫ່ງຊາດ ທັງຊຸດເກົ່າ ແລະ ຊຸດໃໝ່ ເຂົ້າຮ່ວມ.
ໂອກາດນີ້, ທ່ານ ພົນຈັດຕະວາ ສິນທະວົງ ໄຊຍະກອນ ໄດ້ກ່າວສະແດງຄວາມຂອບໃຈຕໍ່ພັກ-ລັດ ກໍ່ຄື ຄະນະນຳກະຊວງສຶກສາທິການ ແລະ ກິລາ ທີ່ໄດ້ໄວ້ເນື້ອເຊື່ອໃຈໃຫ້ຄະນະບໍລິຫານງານສະຫະພັນຍິງປຶນແຫ່ງຊາດລາວ ຊຸດນີ້ ໃນການເຄື່ອນໄຫວ ເຊິ່ງເຊື່ອໝັ້ນວ່າ ບັນດາຄະນະບໍລິຫານງານຊຸດໃໝ່ນີ້ ຈະສາມາດປະຕິບັດໜ້າທີ່ຂອງຕົນດ້ວຍຄວາມຮັບຜິດຊອບສູງ ໄດ້ເປັນຢ່າງດີ,ສືບຕໍ່ປະຕິບັດຕາມແນວທາງນະໂຍບາຍ ແລະ ການມອບໝາຍວຽກຕ່າງໆໄດ້ຢ່າງມີຄຸນະພາບ,ຜັນຂະຫຍາຍມູນເຊື້ອໃຫ້ເຕີບໃຫຍ່ຂະຫຍາຍຕົວຢ່າງກວ້າງຂວາງ ແລະ ພ້ອມກັນປຶກສາຫາລືຄົ້ນຄວ້າກຳນົດທິດທາງໃນການເຄື່ອນໄຫວ ເພື່ອເຮັດແນວໃດໃຫ້ໄດ້ເຂົ້າຮ່ວມແຂ່ງຂັນທັງພາຍໃນ ແລະ ຕ່າງປະເທດ ຕາມການເຊື້ອເຊີນ ແລະ ສ້າງຜົນງານໃຫ້ດີຂຶ້ນເລື້ອຍໆ.
ສຳລັບຄະນະບໍລິຫານງານ ສຍລ ຊຸດໃໝ່ ປະກອບມີ ທ່ານ ພົນຈັດຕະວາ ສິນທະວົງ ໄຊຍະກອນ ຮອງລັດຖະມົນຕີ ກະຊວງປ້ອງກັນຄວາມສະຫງົບ ເປັນປະທານ, ທ່ານ ປິີຊາໄຊ ແກ້ວໄຊຍະຈັກ ຮອງປະທານຜູ້ທີ 1, ທ່ານ ພັນເອກ ລຳພຽງ ພົມມະກອງ ຮອງປະທານຜູ້ທີ 2 ແລະ ທ່ານ ພັນເອກ ບຸນເຕົ້າ ທອງມະນີລາ ຮອງປະທານ ຜູ້ທີ 3. ສ່ວນຄະນະກອງເລຂາ ທ່ານ ປອ. ປະເສີດ ໂພທິສານ ເປັນເລຂາທິການ ແລະ ທ່ານ ອານົງ ສັກປະເສີດ ເປັນຮອງເລຂາທິການ, ທ່ານ ພຸດທະສັກ ສຸກອາລຸນ ເປັນຫົວໜ້າໜ່ວຍງານການເງິນ ແລະ ຄະນະກຳມະການ ແມ່ນ ທ່ານ ພັນໂທ ໄມແກ້ວ ບຸນທິວົງ ພ້ອມດ້ວຍປະທານສະຫະພັນກິລາຍິງປຶນຈາກ 5 ແຂວງ ຄື: ສະຫວັນນະເຂດ, ຈຳປາສັກ, ຊຽງຂວາງ, ຫຼວງພະບາງ ແລະ ອຸດົມໄຊ.
ໂດຍ ອ້ວນດຳ